section_heading: Sukob s Normanima
paragraph_text: U tijeku Manuelovih pregovora s križarima na istoku, normanski kralj Ruđer II. napao je Bizantsko Carstvo i zauzeo Krf i osvojio gradove Korint i Tebu, čime je nanio težak ekonomski udarac Bizantu, jer su ta dva grada bila važna središta proizvodnje svile. Propast križarskog pohoda ponovno je zbližila Bizant i Njemačku te se Konrad III., obvezao da će krenuti u pohod protiv Ruđera II. Toj koaliciji pridružila se i Mletačka Republika koja je pomogla bizantskom caru povratiti otok Krf. Nakon što je 1149. godine odbio snažan normanski napad, poduzeo je ofenzivu na Zapad s ciljem obnove granica nekadašnjeg Rimskog Carstva. U suradnji s Konradom krenuo je u vojni pohod na Italiju. Međutim, Ruđer II. je sklopio savez s knezom Welfom koji je u Njemačkoj digao pobunu protiv vlasti dinastije Hohenstaufen, zbog čega se kralj Konrad III. morao vratiti u Njemačku. Istodobono, Manuel se morao pozabaviti i sa situacijom na Balkanu, gdje se sukobio sa Srbima i Mađarima na koje je udario 1149. godine. Situaciju je iskoristio kralj Ruđer II. koji je podržao Mađare i Srbe, a njegova vojna kampanja trajala je sve do neuspjeha u sukobu s Normanima u južnoj Italiji 1167. godine.